《题澹山岩》
宋代·留筠

起仰高山积有年，忽看岩窬锁云烟。
一尘不到非凡地，六月当知不暑天。
昔有秦人尝穴处，世从山谷始名传。
品题自古因人重，我谩邀僧煮石泉。

作者简介：留筠（一作𥵣），字端父，泉州晋江（今福建泉州）人。正子。宁宗嘉泰四年（一二○四）通判漳州（清康熙《漳州府志》卷九）。知邵州。嘉定九年（一二一六）使金贺生辰。出提点湖南刑狱。十二年，移知广州（清道光《广东通志》卷一六）。十三年，提点江西刑狱。十五年，自广东经略罢领宫观。事见清道光《福建通志》卷一七六《留正传》附。今录诗六首。